Twee stukke staan sover uit op die Klein Karoo Kunstefees in Oudtshoorn. Albei stukke het gestroopte verhoë met net die akteurs wat met hul gehore praat en handel oor die verlies wat die lewe uit ’n mens kan tap.
Die impak van die dood van ’n kind op ouers en ’n huwelik is die grondslag van Gif/Poison/Ityhefu geskryf deur Lot Vekemans wat in 2017 op die Vrystaat Kunstefees gedebuteer het.
Ná jare ontmoet ’n man en vrou mekaar weer by die begraafplaas waar hul kind begrawe is – die seun wat hulle tien jaar gelede in ’n tref-en-trap-ongeluk verloor het.
Die geestelike wonde is steeds rou al blyk dit op die oog af dat albei met hul lewe aangaan. Tog is die vrou steeds vasgevang in haar rou terwyl die man ’n nuwe lewe in die Oos-Kaap begin het.
Daar is woede en verwyte omdat hy net een nag, Oujaarsaand, padgegee het. Soms voel dit soos twee skermboksers in ’n kryt voor jou – vasgevang in ’n doellose geveg. Dan begin die spanning uitspoel, die karakters begin mekaar vind, hulle begin werklik praat en daar kom versoening selfs gemoedelikheid en liefde. Daar was baie gesnuif in die gehoor.
Die dood van n geliefde is ook die inslag van die driemanstuk Nêrens, Noord-Kaap geskryf en geregisseer deur Nico Scheepers. Dit is soos Gif reeds ’n ouer feestreffer wat in 2017 op die US Woordfees gedebuteer het.
Jy voel vir Albert Pretorius se Ronnie, al is hy so ’n afstootlike ou so ook vir die swerwer Andries stewig en sensitief omlyn deur De Klerk Oelofse, maar dit is Geon Nel se Frans wat jou bybly – die broer wat als regdoen, al die bande probeer bymekaar hou en nooit opgee nie. Nel ráák jou.
JY LEES NOU Kyk: Gewilde sanger pak nare gewoonte om op jou selfoon te wees terwyl jy bestuur in musiekvideo